Planla «viftemålet» på hotellet
0Azerbaijan 0Norge Borussia Mönchengladbach-spilleren har ikke for vane å score, og 1-0-scoringen mot Aserbajdsjan her på intime Bakcell Arena i Baku er hans første for landslaget siden februar 2012. Den kan vise seg å bli uhyre viktig. - Det er godt å endelig kunne juble for mål. Det var en innøvd variant, og jeg vet at pasningen til Stefan sitter åtte av ti ganger. Prestasjonen vår er optimal. Nå kan vi ta vinter og jul med tankene på noe litt annet. Hadde vi tapt hadde vi grått hele veien hjem, men nå kan vi smile,sa matchvinner Nordtveit til VG etter kampen. For med tre nye poeng rykker Norge opp på ni poeng etter fire runder. Det er like mange som Italia og Kroatia, som spiller mot hverandre i kveld. Den innøvde dødballvarianten ble planlagt på spillerhotellet Hilton Baku i går kveld. Da samlet seks spillere seg for å legge slagplanen for hvordan Norge skulle knuse Aserbajdsjan på dødball. - Vi kallen den «vifta». Vi snur opp og kjører fullt trykk på første stolpe. Det fungerte i dag. Stefan servet der vi skulle ha balen. Håvard traff perfekt, så det var deilig, sier Vegard Forren til VG. - Hovedsakelig er det Frode Grodås (keepertrener) og Jarl Torske (assistent) som styrer det, og så er vi en god gjeng med meg og Håvard (Nordtveit), Stefan (Johansen), Alexander Tettey, kaptein Per Ciljan (Skjelbred) og Håvard (Nielsen), sier Forren om gårsdagens dødball-møte. - Jeg gleder meg selvfølgelig over seieren. Jeg vet hvor mye dette betyr for landslaget, men jeg er realist. Jeg vet hvor langt bak vi ligger de beste nasjonene. Heldigvis går det litt oppover etter et magert år, sier Kjetil Rekdal i VGTVs studiosending. VG-børsen: Slik spilte Norge REFERAT: Les utfyllende kampreferat her. Kun én gang, på de seks siste EM- og VM-kvalifiseringene, har Norge hatt flere enn ni poeng etter de fire første kampene. - Jeg er veldig stolt av spillere. Vi gjorde en god taktisk kamp. Ga bort en sjanse og var sterke i forsvar. Vi spilte mot et lag fullt av entusiasme. Banen var ikke enkel å spille på. Vi gjorde det litt enklere enn vanlig. Kanskje vi skulle ha scoret ett eller to mål til, sa landslagstrener Per-Mathias Høgmo på pressekonferansen etterpå.Og Per-Mathias Høgmos menn har i hvert fall festet et solid grep om tredjeplassen i gruppen. Den beste treeren i de ni EM-kvalikgruppene går rett til Frankrike. De åtte andre gruppetreerne spiller play off om EM-billett. Aserbajdsjan var på høyde med Norge i åpningen, men så begynte det så smått å skje ting fremover på banen for Norge. Håvard Nielsen skulle kanskje hatt straffespark da han ble bokset i bakken av Aserbajdsjan-keeperen. Så kombinerte Mats Møller Dæhli og Stefan Johansen fint i et angrep som endte med corner til Norge. Hjørnesparket prikket Celtics Stefan Johansen på hodet til Håvard Nordtveit. Midtstopperen hadde løpt seg fri, og stanget ballen i nærmeste kryss. Norge hadde god defensiv kontroll gjennom det meste av kampen, men mistet initiativet en periode etter at Norges bestemann Mats Møller Dæhli ble byttet ut en drøy halvtime før slutt. Kommentar:Poengene overskygger Høgmos merkelige spillerbytte - Jeg er ikke 100 prosent matchfit. Jeg var litt sliten og har ikke spilt så mange kamper på en måned, sa Dæhli selv til MAX etter kampen. - Hvorfor vi tok av Dæhli? Han har ikke spilt for Cardiff siden vi spilte mot Bulgaria hjemme. Han begynte å bli sliten og ga vekk rom defensivt. Vi ville ha to toveisspillere, sa Høgmo.
(Aserbajdsjan-Norge 0-1) Her ser Håvard Nordtveit (24) at headingen hans er perfekt og at Norge rykker et steg nærmere EM i Frankrike i 2016. Dødballen ble planlagt på hotellet lørdag kveld.